Document ID: 32005R0422

KOMMISSIONENS FORORDNING (EF) Nr. 422/2005
af 14. marts 2005
om ændring af forordning (EF) nr. 94/2002 om gennemførelsesbestemmelser til Rådets forordning (EF) nr. 2826/2000 om oplysningskampagner og salgsfremstød for landbrugsprodukter på det indre marked
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2826/2000 af 19. december 2000 om oplysningskampagner og salgsfremstød for landbrugsprodukter på det indre marked (1), særlig artikel 12, og
ud fra følgende betragtninger:
(1)
I artikel 3 i forordning (EF) nr. 2826/2000 er der opstillet kriterier for udvælgelse af de temaer og produkter, for hvilke der kan gennemføres oplysningskampagner og salgsfremstød på det indre marked. De pågældende temaer og produkter er anført i bilag I til Kommissionens forordning (EF) nr. 94/2002 (2).
(2)
Efter artikel 4 i forordning (EF) nr. 2826/2000 skal Kommissionen hvert andet år udarbejde en liste over de temaer og produkter, der er omhandlet i forordningens artikel 3.
(3)
Frøolier med oprindelse i EU, navnlig rapsolie, og honning og biavlsprodukter er produkter, hvor markedsbalancen kan forbedres gennem oplysningskampagner og/eller generiske salgsfremstød især ved at tilvejebringe relevant og ajourført information af forbrugerne om sådanne produkters kvaliteter, næringsværdi, smag, gældende normer og mærkning. Produkterne bør derfor opføres i bilag I til forordning (EF) nr. 94/2002.
(4)
Med henblik på at fremme forbruget af kvalitetskødprodukter bør der kunne gennemføres salgsfremstød for alle kvalitetskødprodukter, der er produceret i overensstemmelse med en EU- eller en medlemsstats kvalitetsordning. Sådanne produkter bør derfor opføres i bilag I til forordning (EF) nr. 94/2002.
(5)
Med henblik på at kunne anvende klare og forenklede bestemmelser bør temaerne i bilag I, litra a) og produkterne i bilag I, litra b) til forordning (EF) nr. 94/2002 samles i én liste, der dækker både temaer og produkter, og som for hvert tema og produkt omfatter de bestemmelser, der svarer til retningslinjerne for salgsfremstød på det indre marked i forordningens bilag III.
(6)
Produkter med en beskyttet oprindelsesbetegnelse (BOB), produkter med en beskyttet geografisk betegnelse (BGB) og produkter med en garanteret traditionel specialitet (GTS), jf. Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (3) og Rådets forordning (EØF) nr. 2082/92 af 14. juli 1992 om specificitetscertificering af landbrugsprodukter og levnedsmidler (4) samt økologiske landbrugsprodukter, jf. Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (5), er kvalitetsprodukter, hvis produktion og forbrug skønnes at have forret i forbindelse med den fælles landbrugspolitik. Sådanne produkter bør derfor opføres i bilag I til forordning (EF) nr. 94/2002, så det sikres, at de kan omfattes af alle de oplysningskampagner og salgsfremstød, der er fastsat i støtteordningen for det indre marked.
(7)
Det er nødvendigt at opstille nye retningslinjer for de produkter, der nu skal tilføjes, for at kunne opnå de forventede resultater af salgsfremstødene, og at revidere eksisterende retningslinjer for at tage hensyn til udviklingen i markedssituationen og i den fælles landbrugspolitik, samt erfaringerne fra evalueringen af de seneste informationskampagner og salgsfremstød.
(8)
Forordning (EF) nr. 94/2002 bør derfor ændres tilsvarende.
(9)
Efter vedtagelsen af disse foranstaltninger er næste frist for indgivelse af ansøgninger om støtte fra EU til salgsfremstød den 31. januar. Organisationer og medlemsstater har kun begrænset tid til rådighed til at tilpasse eller forberede forslag, der tager hensyn til bestemmelserne i den nyligt ændrede forordning. Denne forordning bør derfor træde i kraft efter den 31. januar.
(10)
Foranstaltningerne i denne forordning er i overensstemmelse med den udtalelse, der blev afgivet på mødet for Den Fælles Forvaltningskomité for Fremme af Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 94/2002 foretages følgende ændringer:
1)
Bilag I affattes som angivet i bilag I til nærværende forordning.
2)
Bilag III affattes som angivet i bilag II til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. februar 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. marts 2005.

Labels: 7
3
15
6